偕蹈中過書塢歸二十韻
作者：周南
朝代：宋

paragraphs: 我塢須君到，茲行說幾時。
喜來衣裹少，勇出岸頭維。
篙節探渠溜，燈籠上酒瓻。
亂蛙嘈沮洳，警犬候笆籬。
闕白瞻林罅，排蒼架月規。
澣絺櫺易透，潔榻帚難施。
落彈如梅熟，拋簪似筍遺。
橘包收夕潤，杉彩漾朝曦。
漆椀湖魚瑩，瓷甌釜粥糜。
弛肩高木蔭，安膝下亭茨。
散地今茲見，荒蹊過者誰。
詭求諸老記，留下故人詩。
憊幹宵中復，佳眠旦起遲。
衣篝寬女送，藥劑切兄醫。
僕點昏來窊，船樁泊定移。
句材當面逼，天巧古人窺。
還往楓橋路，低徊泰伯祠。
比君多數歲，把卷憶吾師。
八月登秔稻，西風理釣絲。
未嫌墟曲小，來赴野塘期。